Subject: Selgitustaotlus ruumiandmete avaldamise küsimuses
From: Katriin Tünder <[email-masked]>
To: "info - AKI" <[email-masked]>
Date: Fri, 20 Feb 2026 10:02:52 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

Palume Andmekaitse Inspektsiooni arvamust, kas meil on kohustus avaldada 
maaomanikule tema maatüki kohta täpsemad andmed kui me kuvame oma avalikus 
kaardirakenduse vaates.

Maa- ja Ruumiamet on seni kogunud ja avaldanud Eesti geoportaalis kõrge 
eraldusvõimega ortofotosid ning kaldaerofotosid (kaldvaates aerofotosid), 
millel on mh. kujutatud isikute elamud, hoovid ja vallasvara. Oleme lähtunud 
avaliku teabe seaduse põhimõtetest ja ruumiandmete seadusest ning käsitlenud 
aerofotosid avaandmetena.

Õiguskantsler on leidnud, et selliste fotode avalikustamine ei pruugi olla 
kooskõlas Eesti Vabariigi põhiseaduse §-s 26 sätestatud eraelu puutumatuse 
põhimõttega. Sellest tulenevalt on Maa- ja Ruumiamet alustanud 
leevendusmeetmete väljatöötamist ning asjakohaste õigusaktide muutmist.

Tehnoloogia areng võimaldab üha detailsemate orto- ja kaldaerofotode 
tegemist ja seejuures ka avaldamist, mistõttu on võimalik näha 
katastriüksustega seotud vara ja inimesi senisest märksa täpsemalt. Ühe 
võimaliku põhiõiguste riive leevendusmeetmena oleme kavandanud 
avalikustatavate fotode eraldusvõime vähendamist viisil, mis tagaks maastiku 
ja ehitiste üldise ülevaate, kuid ei võimaldaks eristada detailseid 
üksikasju. Samas on kogutavate fotode algne kvaliteet kõrgem ning kaalume 
nende kasutusse andmist lepingu alusel piiratud tingimustel.

Küsimus, milles palume Andmekaitse Inspektsiooni arvamust või seisukohta, on 
järgmine:

Kui edaspidi avaldatakse aerofotosid avalikult madalama kvaliteediga kui 
riigi poolt kogutud algandmed, siis kas riigil lasub kohustus avaldada 
isikule tema enda kinnisasja kohta parema kvaliteediga andmeid nende 
originaalkujul?

Ühtlasi PS paragrahv 44 sätestab, et Eesti kodanikul on õigus seaduses 
sätestatud korras tutvuda tema kohta riigiasutustes ja kohalikes 
omavalitsustes ning riigi ja kohalike omavalitsuste arhiivides hoitavate 
andmetega. Kas andmed isiku kohta laienevad ka andmetele, mis puudutavad 
isiku omandis olevat kinnistut?

Kui Andmekaitse Inspektsioonil on antud küsimuses täiendavaid juhiseid või 
soovitusi, millest Maa- ja Ruumiamet võiks oma tegevuses lähtuda, palume 
need meile edastada.

Olen ette tänulik Teie seisukoha ja nõuannete eest.

Lugupidamisega

Katriin Tünder
jurist
+372 5682 2452

Maa- ja Ruumiamet
 <mailto:[email-masked]> [email-masked]
 <http://www.maaruum.ee/> www.maaruum.ee

Mustamäe tee 51, Tallinn